“તમે, તમારાં માતા-પિતા, બાળકો અને ભાઈઓ… લાખો લોકોના આ સંહારને હજારો જર્મનો લોકો પણ વખોડી રહ્યા છે એ હકીકત છે; અને આજે પણ એવા લાખો લોકો મોજુદ છે જેમને આ ભયાનક ઘટનાઓનાં પરિમાણોની જરા પણ જાણ નથી! આ વર્ષની શરૂઆતમાં, દકાઉ અને બ્યુકેનવાલ્ડમાંથી મળી આવેલા દસ્તાવેજો અને નોંધોને કારણે જ કેટલાયે જર્મનોને આ અત્યંત શેતાની હત્યાકાંડની જાણ થઈ હતી!” આમ કહીને ઓસ્કરે તેમને માનવતા અને ન્યાયી વલણ સાથે વર્તવાની, અને અધિકૃત લોકોના હાથમાં ન્યાય સોંપી દેવાની વિનંતી કરી હતી. “તમારે કોઈ ચોક્કસ વ્યક્તિ પર દોષારોપણ કરવું હોય તો પણ યોગ્ય જગ્યાએ જઈને જ કરજો. કારણ કે નવા યુરોપની અંદર ન્યાયાધિશો હશે જ; એવા ન્યાયાધિશો, જે ભ્રષ્ટાચારી નહીં હોય, જે તમારી વાત સાંભળશે!” આટલું કહ્યા પછી તેણે છેલ્લાં કેટલાંક વર્ષો દરમ્યાનના કેદીઓ સાથેના પોતાના સંબંધો અંગે વાતો કરી. કેટલીક વાર એ ભૂતકાળના સંસ્મરણોમાં સરકી પડતો પણ સંભળાય, પરંતુ સાથે-સાથે તેના અવાજમાં એવો ડર પણ પડઘાતો હતો, કે કદાચ તેને પણ એમોન ગેટે અને હેસીબ્રૂકની સમકક્ષ ગણીને જ ન્યાય તોળવામાં આવશે!